Þrátt fyrir litla sem enga úrkomu eru miklir vatnavextir í ám og lækjum á Norður- og Austurlandi. Aurskriða féll á skíðasvæðinu í Tindastóli í gærkvöldi og tók í sundur háspennulínu. Foráttuvöxtur er í öllum ám í Skagafirði og silfurtærar bergvatnsár nú kolmórauðar. Þá flæddu Fnjóská og Hörgá yfir bakka sína í morgun.
Undanfarna daga hefur hitinn slegið í rúmar tuttugu gráður víða á Norður- og Austurlandi. Það hefur komið af stað miklum vatnavöxtum og eru nú margar ár og lækir á svæðinu kraftmiklar og kakóbrúnar. Þessu fylgja vandræði víða en á Norðurlandi hafa bæði Hörgá og Fnjóská flætt yfir bakka sína. Þá er mjög mikið vatn í Glerá sem rennur í gegnum Akureyri. Hulda Rós Helgadóttir náttúruvársérfræðingur á Veðurstofu Íslands segir ástæðu til fylgjast vel með ám og lækjum á svæðinu.
Í þeim ám sem við erum með mæla þá er há vatnsstaða í Hörgá og Fnjóská og víða á Tröllaskaga og alveg vestur á Strandir líka. Það þarf bara að hafa í huga að þetta gæti sett af stað eitthvað grjót og jafnvel skriður af því að vatnið fer ofan í jarðveginn."
Ein slík skriða féll á skíðasvæðið í Tindastóli í gærkvöld og tók í sundur háspennulínu með þeim afleiðingum að rafmagn fór af Skagalínu og Reykjaströnd. Brynjar Gunnarsson, starfsmaður hjá RARIK kom fyrstur að svæðinu í morgun. Það var mikið vatn sem var að renna þarna og mikil drulla og grjót sem var að renna niður hlíðina. Það er mjög hvasst og búið að vera rosalega heitt hérna undanfarna daga. Þannig að það eru miklar leysingar í gangi í fjöllunum," segir Brynjar. -Gerir þú þér grein fyrir því hvað það var sem gerðist þarna?- Strengurinn okkar liggur þarna akkúrat þar sem skriðan hefur fallið, háspennustrengur upp á Einhyrning og það virðist bara hafa farið í sundur."
-Er mikið tjón á skíðasvæðinu sjálfu?-
Ég hugsa að það þurfi að fara af stað talsvert hreinsunarstarf þarna í gang, hreinsa grjót og drullu. Já, ég held að það sé smá verk fyrir höndum."
Aurskriða féll á skíðasvæðinu í Tindastóli í gærkvöld og tók í sundur háspennulínu. Vegna hlýinda og sólbráðar er feikna vöxtur í ám og lækjum á Norður- og Austurlandi.